2017/10/16

ТӨСӨЛ

МОНГОЛ УЛСЫН ХУУЛЬ

20.. oны ... дугаар Улаанбаатар

cарын ...-ны өдөр хот

**ВАЛЮТЫН ЗОХИЦУУЛАЛТЫН ТУХАЙ**

**Нэгдүгээр бүлэг   
нийтлэг үндэслэл**

**1 дүгээр зүйл.Хуулийн зорилго**

1.1.Энэ хуулийн зорилго нь эдийн засаг, үндэсний мөнгөн тэмдэгт- төгрөгийн тогтвортой байдлыг хангахад чиглэсэн зах зээлийн зарчимд нийцсэн валют, төлбөрийн тэнцэл, түүний зохицуулалт, хяналт, оролцогчдын эрх үүрэгтэй холбогдсон харилцааг зохицуулахад оршино.

**2 дугаар зүйл.Валютын зохицуулалтын тухай хууль тогтоомж**

2.1.Валютын зохицуулалтын тухай хууль тогтоомж нь Монгол Улсын Үндсэн хууль, Төв банк /Монголбанк/-ны тухай хууль, Үнэт цаасны зах зээлийн тухай хууль энэ хууль болон эдгээртэй нийцүүлэн гаргасан хууль тогтоомжийн бусад актаас бүрдэнэ.

2.2.Монгол Улсын олон улсын гэрээнд энэ хуульд зааснаас өөрөөр заасан бол олон улсын гэрээний заалтыг дагаж мөрдөнө.

2.3.Энэ хуулиар цахим мөнгөтэй холбоотой харилцааг зохицуулахгүй.

**3 дугаар зүйл.Хуулийн нэр томьёоны тодорхойлолт**

3.1.Энэ хуульд хэрэглэсэн дараахь нэр томъёог дор дурдсан утгаар ойлгоно:

3.1.1.“валют” гэж Монгол Улсын үндэсний валют, гадаад валют, түүгээр илэрхийлэгдсэн үнэт цаас, төлбөрийн бусад хэрэгсэл, мөнгөжсөн алтыг;

3.1.2.“валютын арилжаа” гэж нэг улсын мөнгөн тэмдэгтийг нөгөө улсын мөнгөн тэмдэгтээр худалдах, худалдан авахболон санхүүгийн үүсмэл хэрэгслийн хэлцэл байгуулах үйл ажиллагааг;

3.1.3.“гадаад валют” гэж гадаад улсын мөнгөн тэмдэгт, түүгээр илэрхийлэгдсэн үнэт цаас, төлбөрийн бусад хэрэгсэл, мөнгөжсөн алтыг;

3.1.4.“мөнгөжсөн алт” гэж олон улсын стандартад хүргэн цэвэршүүлсэн алтыг:

3.1.5.“тооцооны нэгж” гэж бараа, ажил, үйлчилгээний үнэ нь төгрөгийн валюттай харьцах ханштай уялдан өөрчлөгдөж байхаар илэрхийлсэн үнийн саналыг;

3.1.6.“үндэсний валют” гэж Монголбанкнаас гүйлгээнд гаргасан төлбөрийн хууль ёсны хэрэгсэл болох төгрөгийг хэлэх бөгөөд төгрөгийг англи хэл дээр “Togrog”, товчлолыг “MNT” гэж бичнэ;

3.1.7."Эдийн засгийн харьяат" гэж дараахь иргэн, хуулийн этгээдийг:

3.1.7.а.Монгол Улсын нутаг дэвсгэр дээр оршин сууж байгаа Монгол улсын иргэн, гадаад оронд 1 жил хүртэлх хугацаагаар түр оршин сууж байгаа Монгол Улсын иргэн;

3.1.7.б.Монгол Улсад нэгээс дээш жилийн хугацаагаар хууль ёсны дагуу оршин сууж байгаа гадаадын иргэн;

3.1.7.в.Монгол Улсын нутаг дэвсгэр дээр үйл ажиллагаа явуулж байгаа өмчийн бүх хэлбэрийн хуулийн этгээд тэдгээрийн салбар, төлөөлөгчийн газар,

3.1.7.г.Монгол Улсаас гадаад оронд суугаа элчин сайдын яам, консулын болон байнгын төлөөлөгчийн газар, тэдгээрт ажилладаг Монгол Улсын иргэн, эсхүл тусгай үүрэг гүйцэтгэж буй Монгол Улсын иргэн, тэдгээрийн гэр бүлийн гишүүн, гадаад оронд сурч, эмчлүүлж байгаа Монгол Улсын иргэн;

3.1.8.Энэ хуулийн 3.1.7 дахь хэсэгт зааснаас бусад Монгол Улсын болон гадаадын иргэн, хуулийн этгээдийг эдийн засгийн харьяат бус гэж ойлгоно.

3.1.9.“дотоод мэдээлэл” гэж валютын ханшид нөлөөлөх нийтийн хүртээл болгоогүй мэдээллийг;

Тайлбар: Нийтэд нээлттэй мэдээлэлд үндэслэн хийсэн дүн шинжилгээ нь валютын ханш, арилжааны хэмжээнд мэдэгдэхүйц нөлөөлөх боломжтой байсан ч түүнийг дотоод мэдээлэл гэж үзэхгүй.

3.1.9.“Валютын бирж” гэж Санхүүгийн зохицуулах хорооны нэгдсэн зохицуулалттай валютын арилжааны талбарыг;

3.1.10.“гадаад гүйлгээ” гэж эдийн засгийн харьяат, харьяат бусын хооронд хийгдсэн урсгал, санхүү, хөрөнгийн гүйлгээг;

3.1.11.“дотоод гүйлгээ” гэж эдийн засгийн харьяат хооронд хийгдсэн валютын арилжаа, төлбөр тооцоог;

3.1.12.“урсгал данс” гэж эдийн засгийн харьяат, харьяат бусын хооронд хийгдсэн бараа, үйлчилгээ, анхдагч болон хоёрдогч орлогын гүйлгээг;

3.1.13.“санхүүгийн данс” гэж эдийн засгийн харьяат, харьяат бусын хооронд хийгдсэн санхүүгийн хөрөнгө болон өглөгийн эзэмшил, төлөлттэй холбоотой гарсан цэвэр гүйлгээг;

3.1.14.“хөрөнгийн данс” гэж эдийн засгийн харьяат, харьяат бусын хооронд хийгдсэн хөрөнгийн шилжүүлэг болон үйлдвэрлэгддэггүй санхүүгийн бус активын шилжүүлгийн гүйлгээг;

3.1.15 “Монгол Улсын нутаг дэвсгэр” гэж эдийн засгийн чөлөөт бүс, Монгол Улсад байгаа гадаад улсын дипломат төлөөлөгчийн болон консулын газрын байршилаас бусад Монгол Улсын газар нутгийг.

1. **дүгээр зүйл.Монгол Улсын гадаад валютын нөөц**

4.1.Монгол Улсын гадаад валютын нөөц нь Монголбанк, Засгийн газар, банкны гадаад актив, бусад гадаад активаас бүрдэнэ:

4.1.1.“Монголбанкны гадаад актив” гэж Монголбанк эзэмшиж буй захиран зарцуулахад бэлэн, чөлөөтэй хөрвөдөг гадаад валют;

4.1.2.“засгийн газрын гадаад актив” гэж Засгийн газар эзэмшиж буй захиран зарцуулахад бэлэн, чөлөөтэй хөрвөдөг гадаад валют;

4.1.3.“банкны гадаад актив” гэж банк эзэмшиж буй захиран зарцуулахад бэлэн, чөлөөтэй хөрвөдөг гадаад валют;

4.1.4.“бусад гадаад актив” гэж эдийн засгийн харъяатын эзэмшилд буй энэ хуулийн 4.1.1-4.1.3-д зааснаас бусад, захиран зарцуулахад бэлэн, чөлөөтэй хөрвөдөг гадаад валют.

4.2.Гадаад валютын улсын нөөц нь Монголбанк, Засгийн газрын гадаад актив, банкны Монголбанкинд байршуулсан гадаад активаас бүрдэнэ.

4.3.Гадаад валютын улсын нөөцийг эзэмшиж, удирдахтай холбоотой харилцааг Төв банк/Монголбанк/-ны тухай хуулиар зохицуулна.

**ХОЁРДУГААР БҮЛЭГ  
ВАЛЮТЫН ЗАХЫН ЗОХИЦУУЛАЛТ**

**5 дугаар зүйл.Валютын зах**

5.1.Энэ хуулийн 5.3, 5.5 дугаар зүйлд заасан эрх бүхий этгээд Монгол Улсад валютын арилжаа эрхлэх, төлбөр тооцоо хийхийг валютын зах гэнэ.

5.2.Валютын зах нь биржийн, биржийн бус хэлбэрээр зохион байгуулагдана.

5.3.Санхүүгийн зохицуулах хорооноос тусгай зөвшөөрөл авсан хуулийн этгээд валютын биржийн үйл ажиллагаа эрхэлнэ.

5.4.Санхүүгийн зохицуулах хорооноос валютын биржийн үйл ажиллагааг зохицуулахтай холбоотой дүрэм, журмыг тогтоож, хэрэгжилтэд хяналт тавина.

5.5.Дараах этгээд валютын биржийн арилжаанд оролцоно.

5.5.1.Монголбанкнаас гадаад валютын арилжаа эрхлэх зөвшөөрөл авсан банк;

5.5.2.Санхүүгийн зохицуулах хорооноос гадаад валютын арилжаа эрхлэх зөвшөөрөл авсан банк бус санхүүгийн байгууллага;

5.5.3.Санхүүгийн зохицуулах хорооноос валютын биржэд оролцох зөвшөөрөл авсан хуулийн этгээд.

5.6.Монголбанк үндэсний мөнгөн тэмдэгтийн тогтвортой байдлыг хангах зорилгоор валютын захад оролцож болно.

5.7.Монголбанкнаас төлбөрийн үйлчилгээ үзүүлэх зөвшөөрөл авсан хуулийн этгээд валютын биржийн төлбөр тооцоог саадгүй хийгдэх нөхцөл бололцоогоор хангаж ажиллана.

5.8.Энэ хуулийн 5.5.1, 5.5.2-т заасан этгээдээс бусад этгээд валютын биржийн бус арилжаа эрхлэхийг хориглоно.

**6 дугаар зүйл.Валютын ханшийг тогтоох, хэрэглэх**

6.1.Валютын захад оролцох эрх бүхий этгээд валют худалдах, худалдан авах ханш, хэмжээг тогтоох эрхтэй ба тус ханшаар арилжаа хийх үүрэг хүлээнэ.

6.2.Монголбанк валютын захын арилжааны мэдээнд үндэслэн валютын дундаж ханшийг нийтэд зарлана. Үүнийг Монголбанкны зарласан ханш гэнэ.

6.3.Энэ хуулийн 6.2-т заасан ханшийг дараахь зорилгоор ашиглана:

6.3.1.гадаадын мөнгөн тэмдэгтээр илэрхийлэгдсэн актив, пассив, өөрийн хөрөнгө, арилжааны бус гүйлгээг нягтлан бодох бүртгэлд үндэсний мөнгөн тэмдэгтээр илэрхийлж тусгах;

6.3.2.гаалийн мэдүүлэг, татвар, шимтгэл, хураамж, төлбөр ногдуулах хэмжээг үндэсний мөнгөн тэмдэгтээр илэрхийлэх;

6.3.3.хуульд заасан бусад үндэслэл.

**ГУРАВДУГААР БҮЛЭГ**

**ВАЛЮТЫН ЗАХАД ХОРИГЛОХ ҮЙЛ АЖИЛЛАГАА**

**7 дугаар зүйл.Дотоод мэдээлэл эзэмшигч**

7.1.Дараах этгээдийг дотоод мэдээлэл эзэмшигч гэж үзнэ:

7.1.1.валютын арилжаанд оролцогч хуулийн этгээдийн эрх бүхий албан тушаалтан, ажилтан болон тэдгээрийн холбогдох этгээд;

7.1.2.албан үүргээ хэрэгжүүлэх, гэрээ, хэлцлийн бэлтгэл болон түүнийг байгуулах, гүйцэтгэх үе шатанд дотоод мэдээллийг олж авсан этгээд болон тэдгээрийн холбогдох этгээд.

7.2.Энэ хуулийн 7.1-д заасан этгээдийг уг мэдээллийг шууд болон дамжуулан олж авсан эсэхээс үл хамаарч дотоод мэдээлэл эзэмшигч гэж үзнэ.

**8 дугаар зүйл.Дотоод мэдээлэл ашиглан арилжаанд оролцохыг хориглох**

8.1.Дотоод мэдээлэл эзэмшигчид дараахь зүйлийг хориглоно:

8.1.1.валютын ханш, арилжааны хэмжээнд нөлөөлөх арилжаанд оролцох;

8.1.2.мэдээллийг дотоод мэдээлэл гэдгийг мэдсэн эсэхээс үл хамааран ханш, арилжааны хэмжээ нь хэлбэлзэх валютын арилжаанд оролцохыг бусдад санал болгох, ятгах;

8.1.3.албан тушаал, ажил үүргийн хувьд мэдээллийг нээлттэй болгох үүрэг хүлээснээс бусад тохиолдолд бусдад дотоод мэдээллийг задруулах.

8.2.Дотоод мэдээлэл эзэмшигч, түүний холбогдох этгээд валютын арилжаанд дотоод мэдээлэл ашиглан оролцсон бол энэ хуульд заасныг зөрчсөнд тооцно.

**9 дүгээр зүйл.Дотоод мэдээллийг нийтэд мэдээлэх**

9.1.Дотоод мэдээллийг валютын захын харилцааг зохицуулах эрх бүхий этгээдийн шийдвэрээр нийтэд мэдээлнэ.

9.2.Дотоод мэдээллийг цахим хуудсанд байршуулах, хэвлэн нийтлэх, тухайн мэдээллийг сонирхогч этгээд саадгүй авах боломжийг хангасан бусад хэлбэрээр нийтэд мэдээлнэ.

**10 дугаар зүйл.Валютын захыг урвуулан ашиглахыг хориглох**

10.1.Валютын захад хуурамч арилжаа хийх, валютын ханшийг зохиомлоор тогтоох, валютын захад оролцогч, харилцагчийг хууран мэхлэх замаар арилжаанд оролцуулах, эсхүл оролцуулахгүй байх болон бусад арга хэлбэрээр валютын захыг урвуулан ашиглахыг хориглоно.

10.2.Валютын захад оролцогч, харилцагчийг төөрөгдүүлэх зорилгоор тодорхой валютын өмчлөгч нь өөрчлөгдөөгүй боловч арилжаа идэвхтэй явагдаж байгаа дүр үзүүлэн хэлцэл хийх болон үгсэн хуйвалдах замаар тодорхой валютыг худалдах, худалдан авах үнийг ойролцоо түвшинд захиалах, хэлцэл хийхийг хуурамч арилжаа хийсэн гэж үзнэ.

10.3.Тодорхой валютыг бусад этгээд худалдан авах, худалдан авахгүй байх, захиалах, захиалахгүй байх нөхцөлийг бүрдүүлэх зорилгоор ханшийг өсгөх, бууруулах, тодорхой түвшинд барихад чиглэсэн хоёр ба түүнээс дээш хэлцэл хийсэн бол валютын ханшийг зохиомлоор тогтоосон гэж үзнэ.

10.4.Дараах үйлдэл, эс үйлдэхүйг валютын захад оролцогч, харилцагчийг арилжаанд оролцуулах, эсхүл оролцуулахгүй байх зорилгоор хууран мэхэлсэн гэж үзнэ:

10.4.1.бодит бус, төөрөгдүүлсэн, эсхүл хуурамч, худал, ташаа мэдэгдэл, амлалт, таамаг гаргасан, нийтлэсэн, чухал үйл баримтыг нуун дарагдуулсан;

10.4.2.бодит үйл баримтын талаар хуурамч, худал, ташаа мэдэгдэл хийх замаар хэлцлийн нөгөө талыг төөрөгдүүлсэн;

10.4.3.тодорхой арга, хэрэгсэл, тоног төхөөрөмж ашиглан хэлцлийн нөгөө тал болох этгээдийг төөрөгдүүлсэн.

**ДӨРӨВДҮГЭЭр бүлэг**

**ГАДААД, ДОТООД гүйлгээ, ВАЛЮТЫН ТӨЛБӨР ТООЦООНЫ ЗОХИЦУУЛАЛТ**

**11 дүгээр зүйл.Гадаад гүйлгээ**

11.1.Банк эдийн засгийн харъяат бус этгээдэд валютын дансыг Монголбанкнаас тогтоосон журмын дагуу нээж, холбогдох төлбөр тооцоог гүйцэтгэнэ.

11.2.Гадаад гүйлгээний баримтад зайлшгүй тусгагдсан байвал зохих мэдээллийн жагсаалтыг Монголбанк батална.

11.3.Банк, санхүүгийн байгууллага нь үнэн зөв, тодорхой бөглөсөн, энэ хуулийн 11.2-т заасан шаардлагыг бүрэн хангасан гүйлгээний баримтаар гадаад гүйлгээ хийнэ.

**12 дугаар зүйл.Дотоод гүйлгээг үндэсний мөнгөн тэмдэгтээр гүйцэтгэх**

12.1.Монгол улсын нутаг дэвсгэрт бараа, ажил, үйлчилгээний үнийг зөвхөн үндэсний мөнгөн тэмдэгтээр илэрхийлж, төлбөр тооцоог үндэсний мөнгөн тэмдэгтээр гүйцэтгэнэ.

12.2.Монгол улсын хууль тогтоомжид хураамж, шимтгэл, хариуцлагын хэмжээг тодорхойлохдоо зөвхөн үндэсний мөнгөн тэмдэгтээр илэрхийлнэ.

12.3.Улсын болон орон нутгийн төсөвт төлөх, төсвөөс санхүүжүүлэх аливаа төлбөр тооцоог зөвхөн үндэсний мөнгөн тэмдэгтээр гүйцэтгэх бөгөөд эдгээр төлбөр тооцоог гадаад валютаар гүйцэтгэхийг хориглоно.

12.4.Банк, банк бус санхүүгийн байгууллагын мөнгөн хадгаламж, зээл, факторинг, итгэлцлийн үйлчилгээ тэдгээртэй адилтгах аливаа үйлчилгээ, санхүүгийн үүсмэл хэрэгсэлтэй холбоотой гэрээ байгуулах, түүгээр хүлээх үүргийг гадаадын мөнгөн тэмдэгтээр илэрхийлж, гүйцэтгэлийг гадаадын мөнгөн тэмдэгтээр хангуулж болно.

12.5.Эдийн засгийн харьяат бус этгээд гадаад улсаас аялал жуулчлалын үйлчилгээ үзүүлэгч хуулийн этгээдийн ажил, үйлчилгээнд төлбөр төлөхөд гадаад валютаар илэрхийлж болно.

12.6.Энэ хуулийн 12.4, 12.5-т зааснаас бусад тохиолдолд Монголбанкны албан ёсны зөвшөөрөлгүйгээр гадаадын мөнгөн тэмдэгт, тооцооны нэгжээр үнэ тогтоох, төлбөр тооцоо гүйцэтгэх, зарлан сурталчлахыг хориглоно.

**13 дугаар зүйл.Монгол Улсын хилээр гадаадын мөнгөн тэмдэгтийг бэлнээр оруулах, гаргах**

13.1.Монгол Улсын хилээр орж, гарч буй зорчигч үндэсний мөнгөн тэмдэгтээр илэрхийлсэн дүнгээр 20 сая хүртэлх хэмжээний үндэсний болон гадаадын мөнгөн тэмдэгтийг Монгол Улсын хилээр оруулж, гаргаж болно.

13.2.Үндэсний мөнгөн тэмдэгтээр илэрхийлсэн дүнгээр 20 саяас дээш хэмжээний үндэсний мөнгөн тэмдэгт буюу түүнтэй тэнцэх гадаадын мөнгөн тэмдэгтийг гаальд мэдүүлсний үндсэн дээр бэлнээр Монгол Улсын хилээр оруулж, гаргаж болно.

13.3.Монголбанк, Гаалийн Ерөнхий газар нь үндэсний мөнгөн тэмдэгт, валютыг бэлнээр Монгол Улсын хилээр оруулах, гаргах, тээвэрлэх, мэдүүлэх журмыг хамтран баталж мөрдүүлнэ.

**ТАВДУГААР БҮЛЭГ   
ТАЙЛАГНАХ, МЭДЭЭЛЭХ**

**14 дүгээр зүйл.Гадаадын мөнгөн тэмдэгт тайлан**

14.1.Гаалийн ерөнхий газар нь хилээр бэлнээр орж, гарч буй гадаадын мөнгөн тэмдэгтийн хэмжээ, зориулалтын талаарх мэдээ, тайланг Монголбанк, төсөв санхүүгийн асуудал эрхэлсэн төрийн захиргааны төв байгууллага хамтран баталсан журмын дагуу нэгтгэж, Монголбанкинд хүргүүлнэ.

**15 дүгээр зүйл.Гадаад гүйлгээний тайлан**

15.1.Банк нь өөрийн болон харилцагчийн гадаад гүйлгээний талаарх мэдээ, тайланг Монголбанкинд хүргүүлнэ.

15.2.Эдийн засгийн харьяат нь эдийн засгийн харьяат бустай дараах төрлийн гэрээ, хэлцэл хийсэн тохиолдолд гэрээ, хэлцэл байгуулагдсанаас хойш ажлын 15 хоногийн дотор Монголбанкинд бүртгүүлнэ:

15.2.1.Эдийн засгийн харьяат бусаас авсан бүх төрлийн өрийн хэрэгсэл, хөрөнгө оруулалт;

15.2.2.Эдийн засгийн харьяат буст олгосон зээл, тусламж, хөрөнгө оруулалт.

15.3.Банк бус санхүүгийн байгууллагын валютын арилжааны мэдээ, тайланг Санхүүгийн зохицуулах хороо нэгтгэж Монголбанкинд хүргүүлнэ.

15.4.Монгол Улс дахь гадаадын шууд хөрөнгө оруулалтын тайланг төсөв, санхүүгийн асуудал эрхэлсэн төрийн захиргааны төв байгууллага нэгтгэн, Монголбанкинд хүргүүлнэ.

15.5.Энэ хуулийн 15.1, 15.2-т заасан мэдээллийг бүртгэх журмыг Монголбанк тогтооно.

15.6.Монголбанк Монгол Улсын төлбөрийн тэнцэл, гадаад хөрөнгө оруулалтын позицийн тайлан, нийт гадаад өрийн статистикийн тайланг иргэн, хуулийн этгээд, төрийн байгууллагаас авч тайлан мэдээг нэгтгэж нийтэд мэдээлнэ.

**ЗУРГАДУГААР БҮЛЭГ   
ВАЛЮТЫН ЗОХИЦУУЛАЛТЫН ТАЛААР   
ТӨРИЙН БАЙГУУЛЛАГЫН ХЭРЭГЖҮҮЛЭХ БҮРЭН ЭРХ**

**16 дугаар зүйл.Засгийн газрын бүрэн эрх**

16.1.Засгийн газар валютын зохицуулалтын талаар дараахь бүрэн эрхийг хэрэгжүүлнэ:

16.1.1.улсын валютын нөөцийг нэмэгдүүлэх арга хэмжээ авах;

16.1.2.Монгол Улсын төлбөрийн тэнцлийн төсөөллийг боловсруулах;

16.1.3.Монгол Улсын гадаад өрийн тогтвортой байдлыг хангах;

16.1.4.Монгол Улсын төлбөрийн тэнцлийг сайжруулах.

**17 дугаар зүйл.Монголбанкны бүрэн эрх**

17.1.Монголбанк валютын зохицуулалтын талаар дараах бүрэн эрхийг хэрэгжүүлнэ:

17.1.1.гадаад гүйлгээг зохицуулж, хяналт тавих;

17.1.2.гадаад валютын улсын нөөцийг нэмэгдүүлэх арга хэмжээ авах;

17.1.3.Монгол Улсын хилээр орох, гарах бэлэн валютад хязгаарлалт тогтоох;

17.1.4.Монгол Улсын гадаад валютын улсын нөөцийг нэмэгдүүлэх, зохицуулах зорилгоор иргэд, хуулийн этгээдээс валют, цэвэршүүлсэн алт худалдан авч болно;

17.1.5.үндсэн зорилтын хүрээнд өөрийн эзэмшилд байгаа гадаад валютын улсын нөөцөөс гадаад валютыг худалдаж болно;

17.1.6.гадаад валютын улсын нөөцийн доод хэмжээг тогтоож, Улсын Их Хурлаар батлуулна.

17.1.7.хууль тогтоомжид заасан бусад бүрэн эрх.

17.2.Монголбанк нь макро зохистой бодлого, санхүүгийн тогтвортой байдлыг хангах зорилгоор гадаад гүйлгээ, валютын арилжаанд тодорхой хугацаанд хязгаарлалт тогтоож болох бөгөөд үүнтэй холбогдох журмыг Монголбанк гаргана.

**18 дугаар зүйл.Санхүүгийн зохицуулах хорооны бүрэн эрх**

18.1.Санхүүгийн зохицуулах хороо нь дараах бүрэн эрхийг хэрэгжүүлнэ:

18.1.1.төлбөр тооцоог үндэсний мөнгөн тэмдэгтээр гүйцэтгэхтэй холбоотой үйл ажиллагааг зохицуулж, хяналт тавиж холбогдох журмыг батлана;

18.1.2.валютын биржийн болон биржийн бус захын үйл ажиллагааг зохицуулж, хяналт тавина;

18.1.3.банк бус санхүүгийн байгууллагын валютын арилжааны мэдээ, тайланг нэгтгэн холбогдох байгууллагад мэдээлнэ.

**ДОЛДУГААР БҮЛЭГ  
ХУУЛИЙН ХЭРЭГЖИЛТЭНД ТАВИХ ХЯНАЛТ**

**19 дүгээр зүйл.** **Хуулийн хэрэгжилтэнд хяналт тавих байгууллага**

19.1.Валютын бирж болон төлбөр тооцоог үндэсний мөнгөн тэмдэгтээр гүйцэтгэхтэй холбоотой үйл ажиллагаанд Санхүүгийн зохицуулах хороо хяналт тавина.

19.2.Энэ хуулийн хэрэгжилтэнд Засгийн газар, Монголбанк, Санхүүгийн зохицуулах хороо бүрэн эрхийнхээ хүрээнд хяналт тавьж шаардлагатай нөхцөлд хамтарсан хяналт шалгалт хийнэ.

**20 дугаар зүйл. Улсын байцаагчийн бүрэн эрх**

20.1.Энэ хуулийн хяналтыг хэрэгжүүлэх хянан шалгагчийг Монголбанкны ерөнхийлөгч, Санхүүгийн зохицуулах хорооны дарга, төсөв санхүүгийн асуудал эрхэлсэн Засгийн газрын гишүүн тус тус томилно.

20.2.Монголбанкны ерөнхийлөгч, Санхүүгийн зохицуулах хорооны дарга, төсөв санхүүгийн асуудал эрхэлсэн Засгийн газрын гишүүн нь Улсын ерөнхий байцаагчийн бүрэн эрхийг эдэлнэ.

20.3.Энэ хуулийн 20.1 хэсэгт заасан хянан шалгагч нь томилогдсон үеэсээ эхлэн Улсын байцаагчийн эрхийг эдэлнэ.

20.4.Улсын байцаагч нь хяналтын үүргээ биелүүлэхдээ дараах бүрэн эрхийг хэрэгжүүлнэ:

20.4.1.хяналт шалгалт хийх объектод саадгүй нэвтрэн орох, дотоод, гадаад гүйлгээтэй холбоотой аливаа баримттай танилцах, хуулбарыг үнэ төлбөргүй гаргуулан авах, холбогдох байгууллага, албан тушаалтан, иргэнээс тайлбар, тодорхойлолт, лавлагаа авах;

20.4.2.илэрсэн зөрчилд акт үйлдэж, зөрчлийг арилгах талаар эрх бүхий этгээдэд шаардлага тавих, хугацаатай үүрэг даалгавар өгч хэрэгжилтийг хангуулах, гэм буруутай болон хяналт шалгалтад саад учруулсан, эсэргүүцсэн этгээдэд хуулийн дагуу эрх бүхий байгууллагад мэдэгдэж өөрийн эрх хэмжээний хүрээнд захиргааны шийтгэл ногдуулах;

20.4.3.энэ хуулийн дагуу ирүүлсэн мэдээ, тайлангийн үнэн зөв байдлыг үндсэн баримтад тулгуурлан шалгах;

20.4.4.хууль тогтоомж зөрчсөн нь гэмт хэргийн шинжтэй байвал холбогдох баримт бичгийг эрх бүхий байгууллагад шалгуулахаар шилжүүлэх;

20.5.Улсын байцаагч нь албан үүргийнхээ дагуу олж авсан мэдээллийн нууцыг хуульд зааснаас бусад тохиолдолд үүрэгт ажлаасаа чөлөөлөгдсөнөөс хойш задруулж үл болно.

**21 дүгээр зүйл.Хууль тогтоомж зөрчигчид хүлээлгэх хариуцлага**

21.1.1. Энэ хуулийг зөрчсөн албан тушаалтны үйлдэл нь гэмт хэргийн шинжгүй бол Төрийн албаны тухай хуульд заасан хариуцлага хүлээлгэнэ.

21.1.2. Энэ хуулийг зөрсөн хүн, хуулийн этгээдэд Эрүүгийн хууль, эсхүл Зөрчлийн тухай хуулийн 11.28 дах хэсэгт заасан хариуцлага хүлээлгэнэ.

**22 дугаар зүйл.Хууль хүчин төгөлдөр болох**

22.1.Энэ хуулийг.......оны ...дугаар сарын ...-ний өдрөөс нь эхлэн дагаж мөрдөнө.

МОНГОЛ УЛСЫН ИХ ХУРЛЫН ДАРГА Гарын үсэг